२०७५ साल शुरु भए यता, दर्जनौं चलचित्र रिलिज भए । तर नोटिसमा भने कमै मात्रै आए । ठूलै तामझामका साथ आउने चलचित्रले पनि खुट्टो टेक्न सकेनन् । करोड क्लबमा प्रवेश गरेको भन्दै केक काटे पनि त्यसको उदेश्य भने दर्शकलाई चलचित्र राम्रो रहेकोभन्ने भ्रममा पारेर हलसम्म डोर्याउनु हुने गरेको चलचित्रकर्मीहरु नै बताउँछन् । “हजार रुपैयाँको केक काटेर ८/१० जना खल्तीका पत्रकार बोलाएर प्रचार गर्दा दर्शकलाई ठग्न सकिन्छ भने त्यो बाटो किन नअपनाउने भन्ने मनोविज्ञानले काम गरेको देखिन्छ,” नाम नबताउने शर्तमा एक निर्देशक भन्छन्, “यो गलत प्रवृत्तिका कारण राम्रो काम गर्ने कलाकर्मी र राम्रो चलचित्रलाई पनि असर गरेको छ । जबसम्म यो खराव प्रवृत्तिबाट नेपाली चलचित्र उद्योग बाहिर निष्किँदैन त्यो बेलासम्म निर्धक्क भएर चलचित्रकर्मीले भनेकै आधारमा चलचित्र राम्रो छ भनेर दर्शकले विश्वास गर्ने वातावरण रहँदैन ।”
